Jean-Bernard Marlet

De **Jean-Bernard Marlet**, gebuer de 15. Juli 1760 zu Waillimont (haut an der Gemeng Herbeumont an der Provënz Lëtzebuerg), a gestuerwen de 27. Mäerz 1834 zu Differt (haut an der Gemeng Messancy), war en Offizéier, Entrepreneur, Proprietär, Riichter a Politiker aus den Eisträicheschen Nidderlanden, da Frankräich, dono Lëtzebuerg an dann der Belsch, jee no de geopoliteschen Ëmstänn am Laf vun der Geschicht vun der Belsch an där vu Lëtzebuerg am 19. Joerhonnert.

Hien huet ë.&nbsp;a. bei der Belscher Revolutioun matgemaach, andeems e Matgrënner vum Corps franc luxembourgeois war.

## Liewen
De Jean-Bernard Marlet war de Bouf vum Gérard Marlet an der Marie-Josèphe Fontaine.
Hie war mat der Dieudonnée-Antoinette Collette bestuet, mat där en ee Kand, de Maximilien-Bernard-Joseph, hat, dee 1798 gebuer gouf.

Hie war Offizéier an der keeserlech-éisträichescher Arméi. Dono war en Händler an huet dann a verschiddene Verwaltunge geschafft. Hien ass an d'Areler Land geplënnert, wou en zu Mierzeg, zu Tierpen an Déifert Ueleg- a Käremille bedriwwen huet. 

No der Annexioun vum Herzogtum Lëtzebuerg u Frankräich, als Departement Forêts, huet de Jean-Bernard Marlet geschafft als:
* Kommissär vun der Verwaltung vu Lëtzebuerg (vum Mäerz 1795 un);
* Receveur vun den Enregistrementssteieren an der Stad Lëtzebuerg (1796);
* Ingenieur beim Kadaster;
* Friddensriichter vum Kanton Messancy
* Buergermeeschter vu Séilen
* *Conseiller général* vun der Gemeng Messancy.

An där Zäit huet hien eng Rëtsch Lännereien a Gebaier kaaft, dorënner de Refuge vun der Abtei vu Clairefontaine, an huet sech zu Differt säin Haus gebaut.

Nom Napoléon Bonaparte sengem Premier Empire gouf um Wiener Kongress d'Groussherzogtum Lëtzebuerg gegrënnt, mam hollännesche Kinnek Wëllem I. als Groussherzog a Personalunioun. 
De Jean-Bernard Marlet gouf Member vun de États provinciaux vum Vereente Kinnekräich vun den Nidderlande vum Distrikt Arel. 

Hie war weider an der Géigend als Entrepreneur aktiv, an huet ë.&nbsp;a. 1819 zu Habay-la-Neuve en Haff kaaft, an zu Tierpen 1826 eng Zillerei, an 1828 eng Käremillen opriichte gelooss.

Wéi d'Belsch Revolutioun am August 1830 ausgebrach ass, hat de Jean-Bernard Marlet 70 Joer. Hien huet sech der Onofhängegkeetsbeweegung vun der Belsch ugeschloss an huet zesumme mam Théodore Pescatore a mam Dominique Claisse, de Corps franc luxembourgeois gegrënnt, fir domat an de Krich géint Holland ze zéien. Dës Trupp huet den 21. Oktober 1830 bei der Eruewerung vu Mechelen a vun der Bréck vu Walem, iwwer d'Nete matgemaach.

Hie gouf dono an den Nationalkongress fir den Distrikt Neufchâteau geschéckt, an dono als Deputéierte vun der Chambre des représentants.

Säi Wunnhaus zu Differt gouf vu Mariste-Pateren iwwerholl, déi do tëscht 1893 an 1898 den Institut *Sainte Famille de Nazareth* opgeriicht hunn, deen haut nach existéiert an en Deel vum *Groupe d'enseignement Cardijn-Lorraine* ass.

## Literatur
* Carl BEYAERT, *Biographies des membres du Congrès national*, Brussel, 1930, p.&nbsp;85
* J.L. DE PAEPE & Ch. RAINDORF-GERARD, *Le Parlement belge 1831-1894. Données biographiques*, Brussel, Commission de la biographie nationale, 1996, pp.&nbsp;639–640
* Jean-Marie ZIMMERMANN, *Jean-Bernard Marlet*, in: Chroniques, Bulletin annuel du Cercle Historique du Pays de Messancy, 2003.